徐元杰
馆中分韵钱李大著出守上饶
赤城乌府家，忠信以为宝。
当年璧海珍，摛文绚春藻。
光焰万丈余，膏丐渊浩浩。
梯级丹霄宽，声名日杲杲。
几载造笋班，细武历蓬岛。
恬淡简世味，真实契穹昊。
兴感秋风莼，梦绕春色草。
有欲为留行，不可夺所抱。
乃眷古江城，姑烦寄牙纛。
除目出修门，驩颂生野老。
清透溪冰寒，明映岩月好。
心倾子衿青，魄禠猾隶皂。
饥岁忍流甿，烈风助淫潦。
其如来暮何，弗翅苏雨槁。
疾驱召父车，增峻尹铎堡。
顾余学独晚，遇李愧弗早。
兹尾群士僚，乃阶二天造。
恩休到松槚，庆色满粱稻。
赋别无佳言，劼毖有真祷。
只恐难久外，端不竣及考。
宠褒腾玺书，虚竚副旒璪。
其以公之归，出手扶世道。